ഏഷ്യയിലെ ഏറ്റവും ഉയരം കൂടിയ ടണല്: സോജില തുരങ്കത്തിന്റെ നിര്മ്മാണ പുരോഗതി വിലയിരുത്തി ഗഡ്കരി മൂന്ന് വര്ഷം മുന്പേ പൂര്ത്തിയാക്കാന് നിര്ദ്ദേശം ന്യൂഡല്ഹി: ഏഷ്യയിലെ തന്നെ ഏറ്റവും ഉയരം കൂടിയ തുരങ്കമായ സോജില ടണലിന്റെ നിര്മ്മാണ പ്രവര്ത്തനങ്ങള് വിലയിരുത്തി കേന്ദ്ര ഗതാഗതമന്ത്രി നിതിന് ഗഡ്കരി. 2018ലാണ് ടണലിന്റെ നിര്മ്മാണം ആരംഭിച്ചത്. നിര്മ്മാണ പ്രവര്ത്തനങ്ങള് വേഗത്തിലാക്കാന് നിര്ദ്ദേശിച്ചതായി നിതിന് ഗഡ്കരി അറിയിച്ചു. കരാര് അനുസരിച്ച് 2026 സെപ്തംബറിലാണ് തുരങ്ക നിര്മ്മാണം പൂര്ത്തിയാകുക. എന്നാല് 2023 ഡിസംബറോടെ നിര്മ്മാണം പൂര്ത്തിയാക്കണമെന്ന് നിര്ദ്ദേശിച്ചിട്ടുള്ളതായി ഗഡ്കരി പറഞ്ഞു. 2024ലെ റിപ്പബ്ലിക് ദിനത്തില് പ്രധാനമന്ത്രി തുരങ്കം രാജ്യത്തിന് സമര്പ്പിക്കും. വെല്ലുവിളി നിറഞ്ഞ പ്രവര്ത്തനമാണെന്ന് അറിയാമെന്നും ഒരുമിച്ച് പ്രവര്ത്തിച്ചാല് ലക്ഷ്യം കാണുമെന്നും ഗഡ്കരി വ്യക്തമാക്കി. ഇന്ത്യയുടെ തന്ത്രപ്രധാനമായ മേഖലകളെ തമ്മില് ബന്ധിപ്പിക്കുന്ന തുരങ്കമാണ് സോജില. തുരങ്കം പ്രവര്ത്തനം ആരംഭിക്കുന്നതോടെ ലഡാക്കിലെത്താനെടുക്കുന്ന സമയം വളരെ കുറയും. നിശ്ചിത സമയത്തിന് മൂന്ന് വര്ഷം മുന്പ് കരാര് പൂര്ത്തിയാക്കിയാല് അത് പുതിയൊരു ചരിത്രം സൃഷ്ടിക്കുമെന്നും ഗഡ്കരി പറഞ്ഞു. യുദ്ധകാലാടിസ്ഥാനത്തിലാണ് നിലവില് നിര്മ്മാണ പ്രവര്ത്തനങ്ങള് പുരോഗമിക്കുന്നത്. ഭൂമി ഏറ്റെടുക്കല് അടക്കമുള്ള എല്ലാ പ്രവര്ത്തനങ്ങളും പൂര്ത്തിയായിട്ടുണ്ട്. രണ്ട് വര്ഷത്തിനുള്ളില് കേന്ദ്രസര്ക്കാര് ജമ്മുകശ്മീരിന്റെ മുഖചിത്രം മാറ്റുമെന്നും അദ്ദേഹം വ്യക്തമാക്കി. ആധുനിക സാങ്കേതിക വിദ്യകള് തുരങ്ക നിര്മ്മാണത്തിനായി ഉപയോഗിച്ചിട്ടുണ്ട്. സിസിടിവി നിരീക്ഷണത്തിന് പുറമെ എമര്ജന്സി ലൈറ്റിംഗ്, വെന്റിലേഷന് സിസ്ഫ്ഫം, ടണല് റേഡിയോ സിസ്റ്റം എന്നിവയും ഇവിടെയുണ്ടാകും. അടിയന്തിര ടെലിഫോണുകളും അഗ്നിശമന യൂണിറ്റുകളും ഉണ്ടാകും. എല്ലാ കലാവസ്ഥയിലും ഉപയോഗിക്കാന് സാധിക്കുന്ന വിധത്തിലാകും ടണലിന്റെ നിര്മ്മാണം. ശ്രീനഗര്കാര്ഗില്ലെ എന്നിവിടങ്ങളിലേക്കുള്ള യാത്രാ സമയം മൂന്ന് മണിക്കൂറില് നിന്ന് 15 മിനിറ്റായി കുറയ്ക്കുമെന്നതും സോജില ടണലിന്റെ പ്രത്യേകതയാണ്. സമുദ്ര നിരപ്പില് നിന്നും 11578 അടി ഉയരത്തില് സ്ഥിതി ചെയ്യുന്ന സോജില പാസുമായി ബന്ധപ്പെടുത്തുന്ന ടണല് ശൈത്യകാലത്താവും ഏറ്റവും ഉപയോഗപ്രദമാകുക. മഞ്ഞ് വീഴ്ച്ചയെ തുടര്ന്ന് സോജില പാസില് ഗതാഗത തടസ്സമുണ്ടാകാറുണ്ട്. ഇതിന് തുരങ്കത്തിന്റെ വരവോടെ പരിഹാരമാകുമെന്നാണ് വിലയിരുത്തല്. 6800 കോടിരൂപയാണ് തുരങ്ക നിര്മ്മാണത്തിന്റെ ആകെ ചെലവായി കണക്കുകൂട്ടുന്നത്. ടണലിന്റെ നിര്മ്മാണം പൂര്ത്തിയാകുന്നതോടെ ലഡാക്കിലെ സൈനിക നടപടികള് ഉള്പ്പെടെ സുഗമമാകും.